钦定古今图书集成/明伦汇编/氏族典/第171卷 > 《廖用贤尚友录》 > 班勇
## 钦定古今图书集成/明伦汇编/氏族典/第171卷 > 《廖用贤尚友录》 > 班勇

按《后汉书班超传》：“超子勇，字宜僚，少有父风。永初元
年，西域反叛，以勇为军司马，与兄雄俱出敦煌，迎都
护及西域甲卒而还。因罢都护后，西域绝无汉吏十
馀年。元初六年，敦煌太守曹宗遣长史索班将千馀
人屯伊吾，车师前王及鄯善王皆来降班。后数月，北
单于与车师后部遂共攻没班，进击走前王，略有北”
道。鄯善王急，求救于曹宗，宗因此请出兵五千人击
匈奴，报索班之耻，因复取西域。邓太后召勇诣朝堂
会议。先是公卿多以为宜闭玉门关，遂弃西域。勇上
议，复敦煌郡，营兵三百人，置西域副校尉，居敦煌。虽
复羁縻西域，然亦未能出屯。其后匈奴数与车师共
入寇钞，河西大被其害。延光二年夏，复以勇为西域
长史，将兵五百人出屯柳中。明年正月，勇至楼兰，以
鄯善归附，特加三绶。而龟兹王白英犹自疑未下。勇
开以恩信，白英乃降。于是前部复通，还屯田柳中。四
年秋，勇发敦煌、张掖、酒泉六千骑及鄯善、疏勒、车师
前部兵，击后部王军就，大破之。捕得军就及匈奴持
节使者，将至索班没“处斩之，以报其耻，传首京师。”永
建元年，更立后部故王子加特奴为王。勇又使别校
诛斩东且弥王，亦更立其种人为王，于是车师六国
悉平。其冬，勇发诸国兵击匈奴呼衍王，呼衍王亡走，
其众二万馀人皆降。捕得单于从兄勇，使加特奴手
斩之，以结车师匈奴之隙。北单于自将万馀骑入后
部，至金且谷，勇使假司马曹俊驰救之。单于引去，俊
追斩其贵人骨都侯。于是呼衍王遂徙居枯梧河上。
是后车师无复卤迹，城郭皆安，唯焉耆王元孟未降。
二年，勇上请攻元孟，于是遣敦煌太守张朗将河西
四郡兵三千人配勇，因发诸国兵四万馀人，分骑为
两道击之。勇从南道，朗从北道，约期俱至焉耆，而朗先有罪，欲徼功自赎，遂先期至爵离关，遣司马将兵
前战，首卤二千馀人。元孟惧诛，逆遣使乞降。张朗径
入焉耆，受降而还。元孟竟不肯面缚，唯遣子诣阙贡
献，朗遂得免诛。勇以“后期”征，下狱。免。后卒于家。